b'\n_START_ARTICLE_\nPinen\n_START_PARAGRAPH_\nPinen eller Sallingsund er en bebyggelse og et tidligere f\xc3\xa6rgeleje ved Sundh\xc3\xb8j i Glyng\xc3\xb8re Sogn i Salling. Pinen har en fortid som fiskerleje._NEWLINE_Fra Pinen var der gennem flere hundrede \xc3\xa5r f\xc3\xa6rgeforbindelse med rob\xc3\xa5d til Plagen p\xc3\xa5 Mors. I 1873 blev der oprettet dampskibsforbindelse mellem Glyng\xc3\xb8re og Nyk\xc3\xb8bing Mors. Samme \xc3\xa5r blev den gammeldags rof\xc3\xa6rge taget ud af drift._NEWLINE_F\xc3\xa6rgeforbindelsen mellem Pinen og Plagen blev genoprettet som Motorfolkets F\xc3\xa6rge i 1924. Ved Sallingsundbroens \xc3\xa5bning i 1978 blev Pinen-Plagen forbindelsen nedlagt for anden gang, der var da fem f\xc3\xa6rger i drift p\xc3\xa5 overfarten, Pinen, Plagen, Sallingsund, Legind Bjerge og Gammel\xc3\xb8r og f\xc3\xa6rgen Plagen blev brugt som reservef\xc3\xa6rge p\xc3\xa5 Viborg Amts overfarter i Limfjorden. Nogenlunde samtidigt blev k\xc3\xb8bmandsbutikken og kiosken nedlagt._NEWLINE_Ved Pinen ligger Pinenhus (tidligere navn: Pinen Kro). Den gamle bebyggelse begynder under Sallingsundbroen og forts\xc3\xa6tter mod syd langs kysten. Baglandet er pr\xc3\xa6get af sommerhuse.'